Diari Oficial de la Generalitat Valenciana


Sumari del DOGV 8055, del 05-06-2017 (2017/4557)

RESOLUCIÓ de 23 de maig de 2017, del director general de Relacions amb les Corts, per la qual es publica el conveni marc entre la Generalitat, a través de la Conselleria de Sanitat Universal i Salut Pública, i la Fundació Francisco Luzón, per a recolzar la millora de l'assistència i qualitat de vida dels pacients amb ELA en l'àmbit de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8055

Data del DOGV
:   05-06-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/4557


Data del document
:   23-05-2017

Organisme emissor
:   Presidència de la Generalitat

Tipus de document
:   Resolució

RESOLUCIÓ de 23 de maig de 2017, del director general de Relacions amb les Corts, per la qual es publica el conveni marc entre la Generalitat, a través de la Conselleria de Sanitat Universal i Salut Pública, i la Fundació Francisco Luzón, per a recolzar la millora de l'assistència i qualitat de vida dels pacients amb ELA en l'àmbit de la Comunitat Valenciana. [2017/4557]  
La Generalitat, a través de la Conselleria de Sanitat Universal i Salut Pública, i la Fundació Francisco Luzón han subscrit, el dia 17 de maig de 2017, el conveni marc per a recolzar la millora de l'assistència i qualitat de vida dels pacients amb ELA en l'àmbit de la Comunitat Valenciana, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 23 de maig de 2017 i número 669/2017, és procedent la publicació en el Diari Oficial de la Generalitat Valenciana del conveni esmentat, que figura com a annex d'aquesta resolució.  
  
València, 23 de maig de 2017.- El director general de Relacions amb les Corts: Antonio Torres Salvador.  
  
  
Conveni marc de col·laboració entre la Generalitat, a través de la Conselleria de Sanitat Universal i Salut Pública de la Comunitat Valenciana i la Fundació Francisco Luzón, per a recolzar la millora de l'assistència i qualitat de vida dels pacients amb ELA en l'àmbit de la Comunitat Valenciana  
  
València, 17 de maig de 2017  
  
Reunits  
D'una part, Carmen Montón Giménez, consellera de Sanitat Universal i Salut Pública, en representació de l'Administració de la Generalitat, nomenada pel Decret 8/2015, de 29 de juny, del president de la Generalitat, pel qual nomena vicepresidenta, consellers, secretària i portaveu del Consell, que actua en l'exercici de les seues competències que li confereix l'article 4 del Decret 37/2017, de 10 de març, del Consell, pel qual aprova el Reglament orgànic i funcional de la Conselleria de Sanitat Universal i Salut Pública, i d'acord amb el que disposa l'article 6.3 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre.  
  
D'una altra part, Francisco Luzón López, president del Patronat i Fundador de la Fundació Francisco Luzón, en nom i representació de la Fundació citada, amb domicili social en el carrer Caracas, número 7, baixos, 3r, 28082 Madrid i amb CIF A06279619, classificada i registrada en el Registre de Fundacions de competència estatal amb número de registre 1820, que actua en virtut de les competències que li atribueixen els estatuts de la fundació esmentada.  
  
Les parts es reconeixen capacitat jurídica suficient per a subscriure el present conveni marc i a l'efecte  
  
Exposen  
  
I. La Conselleria de Sanitat Universal i Salut Pública és el departament del Consell encarregat de la direcció i execució de la seua política en matèria de sanitat, exercint les competències en matèria de sanitat, salut pública, farmàcia, avaluació, investigació, qualitat i atenció al pacient que legalment té atribuïdes a aquests efectes, atenent al que preveu l'article 1 del Decret 37/2017, de 10 de març, del Consell, pel qual aprova el Reglament orgànic i funcional de la Conselleria de Sanitat Universal i Salut Pública.  
  
II. La Fundació Francisco Luzón és una fundació subjecta a la Llei 50/2002, de 26 de desembre, així com a les seues normes de desplegament i les altres disposicions legals vigents i estatuts, i inscrita en el Protectorat de Fundacions.  
Els fins d'interès general de la Fundació, segons l'article 6 dels seus estatuts, consisteixen en «l'impuls de projectes d'assistència sanitària i social, i d'atenció medicosanitària assistencial en favor de malalts afligits de malalties degeneratives de tipus neuromuscular, i en especial en favor d'aquells que no tinguen recursos econòmics suficients, així com el foment de la investigació científica general de les malalties neuropsiquiàtriques (neurociències clíniques) i neurològiques, amb especial atenció a les malalties degeneratives de tipus neuromuscular, i més en concret, de l'esclerosi lateral amiotròfica (comunament denominada ELA), la disfàgia i la disàrtria, fent èmfasi en la investigació translacional i aplicada».  
Entre els seus àmbits d'actuació, la Fundació Francisco Luzón en aquest moment concentra els seus esforços a impulsar accions per a millorar la qualitat de vida del pacient, la labor assistencial cap a pacient i familiars, el diagnòstic i tractament clínic, així com elevar el nivell de conscienciació, mèdica i social, sobre la malaltia de l'ELA i a fomentar una millor investigació translacional o aplicada. Tot això, en el marc de la missió definida per la Fundació, de creació i desenvolupament de la comunitat nacional de l'ELA, i duent-se a terme a través de models d'actuació d'aliança publicoprivada.  
  
III. La Conselleria de Sanitat Universal i Salut Pública de la Generalitat i la Fundació Francisco Luzón comparteixen l'interès públic de lluitar contra la malaltia denominada esclerosi lateral amiotròfica i per això comparteixen la necessitat d'establir entre ambdues un acord de col·laboració dirigit a la promoció de mesures que redunden en una millora de la qualitat de vida dels pacients diagnosticats d'ELA, així com dels seus familiars i persones cuidadores. També compartixen la necessitat de millorar la investigació sobre aquesta malaltia i per això la necessitat de recolzar-se mútuament per a impulsar projectes d'investigació i innovació en el camp del diagnòstic i el tractament de l'ELA.  
  
En conseqüència, les parts han acordat subscriure el present conveni marc que es regirà per quant es pacta en les següents  
  
Clàusules  
  
Primera. Objecte del conveni  
És objecte del present conveni establir un marc estable d'actuació per al desenvolupament de les línies de col·laboració entre la Generalitat, a través de la Conselleria de Sanitat Universal i Salut Pública, i la Fundació Francisco Luzón, a fi de recolzar la millora de l'assistència i la qualitat de vida dels pacients d'esclerosi lateral amiotròfica (d'ara endavant ELA) i la de les seues famílies i persones cuidadores, així com impulsar la investigació sobre aquesta malaltia.  
  
Segona. Convenis específics  
A fi de desenvolupar el conveni marc, es podran subscriure convenis específics de col·laboració que delimiten les actuacions concretes que acorden les parts, entre aquestes:  
a) Promoció de l'adequació de l'atenció sanitària a les necessitats assistencials dels pacients d'ELA.  
b) Promoció i desenvolupament de l'atenció sociosanitària que aquests pacients necessiten per les característiques pròpies de la seua malaltia.  
c) Activitats formatives relacionades amb aquesta malaltia.  
d) Informació, educació per a la salut i promoció d'autoatenció en pacients, familiars i persones cuidadores de pacients amb ELA.  
e) Impuls de la investigació sobre ELA.  
f) Qualsevol altra actuació que es revele d'interès comú per a les parts en el marc de les línies d'actuació objecte del present conveni.  
  
  
Tercera. Compromisos de les parts  
I. La Conselleria de Sanitat Universal i Salut Pública, a través dels seus òrgans de provisió i gestió, haurà:  
a) D'impulsar i promocionar la investigació sobre ELA en l'àmbit dels centres dependents de la conselleria i de les seues fundacions i organismes d'investigació biomèdica.  
b) De fomentar accions formatives a professionals sanitaris, pacients i familiars i persones cuidadores en l'àmbit de l'ELA.  
c) De promocionar mesures assistencials de millora de l'atenció sanitària als pacients amb ELA, en tant que és competència de la conselleria, la qualitat de vida dels familiars i persones cuidadores dels pacients d'ELA.  
d) De promocionar l'atenció sociosanitària que aquests pacients precisen per les característiques de la malaltia.  
e) D'impulsar la coordinació amb la Conselleria d'Igualtat i Polítiques Inclusives per a millorar l'atenció sociosanitària a aquests pacients.  
f) De col·laborar amb la Fundació Francisco Luzón en la informació sobre l'ELA i la seua comunicació al públic i als pacients, cuidadors i familiars, a través de les actuacions i en els mitjans i plataformes que s'acorden en el corresponent conveni específic.  
g) D'efectuar el seguiment de les activitats que es desenrotllen a l'empara del present conveni marc.  
h) De traslladar al Consell Interterritorial del Sistema Nacional de Salut, dins del Ple i la Comissió Delegada (d'ara endavant el Consell), i els comitès tècnics i grups de treball en què escaiga, les conclusions i avanços que es vagen produint en desplegament dels distints convenis específics, en la mesura que puguen contribuir a les funcions del Consell que estableix l'article 71 de la Llei de cohesió i qualitat del Sistema Nacional de Salut.  
i) Formalitzar aquells acords o convenis singulars que pertoquen, a l'empara d'aquest conveni marc.  
  
II. La Fundació Francisco Luzón, a través de tots els seus òrgans i comitès, haurà:  
a) De prestar el seu suport i col·laboració a la Generalitat en totes les activitats a què es refereix l'apartat I anterior.  
b) De traslladar a la Conselleria de Sanitat Universal i Salut Pública a través dels organismes que designe, de tots els estudis i treballs desenrotllats, a nivell nacional i internacional, pels seus distints comités.  
  
c) D'impulsar la visibilitat de l'ELA, així com la conscienciació social de la ciutadania de la Comunitat Valenciana, sobre els distints aspectes de la malaltia, impulsant la comunicació per tots els mitjans.  
  
d) De realitzar activitats tendents a fomentar la millora del diagnòstic i del tractament clínic i, per a això en particular, promoure activitats de formació en col·laboració amb la Conselleria de Sanitat Universal i Salut Pública de la Comunitat Valenciana.  
e) D'impulsar activitats que redunden en la millora de l'atenció sociosanitària i la coordinació entre els agents involucrats (hospital-domicili).  
f) De promoure la conscienciació sobre investigació i recolzar la investigació tecnològica, així com els assajos clínics internacionals.  
Per al desenvolupament dels anteriors compromisos en qualsevol dels àmbits que s'acorden, les parts presentaran les seues propostes en la comissió mixta de seguiment a què es refereix la clàusula sisena del present conveni.  
  
Quarta. Compromís de les parts per a la difusió de la col·laboració entre ambdues  
Les parts difondran el fet de la col·laboració entre ambdues i els fins de la col·laboració esmentada, tant la que siga conseqüència del conveni marc, com la que resulte dels convenis específics. De manera enunciativa, no limitadora, la difusió citada es produirà, entre altres, per mitjà de les accions següents:  
a) Difondre a través dels mitjans de comunicació propis o aliens l'existència del present conveni marc i dels subsegüents convenis específics, per a la qual cosa es confeccionarà i comunicarà conjuntament una nota de premsa coincident amb l'acte de la firma del conveni, i la firma o posada en marxa del subsegüent o subsegüents convenis específics.  
b) Menció de l'existència d'aquest conveni marc i dels subsegüents convenis específics en les memòries anuals, i en les seues respectives pàgines web.  
Alhora, el text de conveni marc haurà de ser publicat en el portal de transparència de la Generalitat, gva Oberta, de conformitat amb els articles 9.1.c i 10.1 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, i en el Diari Oficial de la Generalitat Valenciana, de conformitat amb l'article 20 del Decret 176/2014, de 10 d'octubre, del Consell.  
  
Cinquena. Finançament  
L'aplicació i execució d'aquest conveni marc, incloent-hi a l'efecte tots els actes jurídics que pogueren dictar-se en la seua execució i desenvolupament, no podrà suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials. Sense perjudici que l'execució del corresponent conveni singular ho requerisca per a alguna actuació específica, que s'hi concretarà.  
  
  
Sisena. Comissió mixta de seguiment: composició  
I. D'acord amb el que preveu l'article 9 del Decret 176/2014, de 10 d'octubre, del Consell, pel qual es regula els convenis que subscriguen la Generalitat i el seu Registre, així com el que estableix l'article 49.f de la Llei 40/2015, d'1 d'octubre, de règim jurídic del sector públic, es crearà una comissió mixta de seguiment (d'ara endavant la comissió mixta), la composició de la qual serà la següent:  
a) Quatre representants de la Conselleria de Sanitat Universal i Salut Pública que seran:  
- La persona titular de la secretaria autonòmica amb competències en matèria de sanitat i salut de la Conselleria, que assumirà la presidència de la comissió.  
- La persona titular de la direcció general amb competències en matèria d'assistència sanitària de la Conselleria.  
- La persona titular de la direcció general amb competències en matèria d'investigació de la Conselleria  
- La persona titular de la subdirecció general amb competències en matèria de formació de la Conselleria.  
b) Tres representants de la Fundació Luzón, que seran:  
- El president de la Fundació, o persona en qui delegue.  
- El director general de la Fundació.  
- El president del Comitè Científic de la Fundació Luzón o persona que delegue.  
II. La comissió mixta es constituirà formalment dins del primer mes a partir de la firma del present conveni marc.  
III. Les seues reunions tindran lloc, d'ordinari, en la seu de qualsevol de les parts, si bé per acord d'ambdós podran realitzar-se on estimen les parts oportú.  
IV. La comissió mixta es reunirà amb caràcter ordinari cada sis mesos, i amb caràcter extraordinari sempre que ho sol·licite qualsevol de les parts, fent constar els punts de l'ordre del dia o assumptes a tractar.  
V. A les reunions ordinàries i extraordinàries de la comissió mixta, depenent dels assumptes a tractar, podran assistir experts designats per les parts amb veu, però sense vot.  
VI. De les actes i acords que s'emeten en el desplegament i execució de les funcions d'aquesta comissió mixta, hauran de remetre's còpies a la Secretaria Autonòmica amb competències en matèria de sanitat de la Conselleria de Sanitat i Salut Pública, i a la Presidència de la Fundació Francisco Luzón.  
  
Setena. Funcions de la comissió mixta  
Sense perjudici d'aquelles funcions que determina l'article 9 del Decret 176/2014, de 10 d'octubre, del Consell, seran funcions de la comissió mixta:  
a) Vetlar pel bon desenvolupament de totes i cada una de les activitats plantejades en el desenvolupament de l'objecte del conveni, així com el seu seguiment i avaluació.  
b) Identificar i avaluar projectes susceptibles de desenvolupament a l'empara del present conveni marc, així com, si és el cas, proposar a les parts la subscripció de nous convenis específics i modificacions al present conveni.  
c) Sense perjuí de les corresponents comissions de seguiment que es creen en cada un d'aquests, vetlar pel bon desenvolupament de totes i cada una de les activitats plantejades en el desenvolupament del conveni, i en cada un dels convenis específics que les parts subscriguen, així com supervisar-ne el seguiment i l'avaluació.  
d) Actuar com a fòrum d'interpretació a fi de, si s'estima oportú, donar la seua opinió respecte de quants dubtes i discrepàncies sorgisquen en la interpretació i aplicació del conveni.  
e) Consensuar i proposar a les parts qualsevol tipus d'actuació d'interés comú en el marc de l'ELA i complir amb qualsevol tasca que resulte, siga complementària, es deduïsca o siga necessària per al correcte compliment i desenvolupament del present conveni marc i dels convenis específics que se subscriguen.  
  
Huitena. Propietat intel·lectual  
Els drets de propietat intel·lectual sobre els treballs o resultats de qualsevol investigació realitzada com a conseqüència del desenvolupament de projectes específics aprovats dins del present conveni marc, es determinaran en la forma que les parts acorden en els convenis específics que siguen aprovats.  
  
Novena. Independència del personal dependent de les parts  
En el cas que en l'execució de les activitats previstes en el marc del present conveni fóra necessari incorporar personal de la Fundació Francisco Luzón, aquest hi actuarà sota vinculació jurídica amb l'entitat firmant, no tenint cap relació contractual o laboral amb la Conselleria de Sanitat Universal i Salut Pública ni, si és el cas, amb els serveis que en depenen, en compliment de la legislació vigent, així com amb els principis i normatives dels centres sanitaris públics.  
  
  
Deu. Causes de resolució  
El present conveni quedarà resolt, a més de per la finalització de la seua vigència, en els supòsits següents:  
a) Per mutu acord escrit entre les parts.  
b) Per incompliment dels compromisos establits en el conveni per alguna de les parts.  
En aquest cas, qualsevol de les parts podrà notificar a la part incomplidora un requeriment perquè complisca, en un termini de quinze dies, amb les obligacions o compromisos que es consideren incomplits. Aquest requeriment serà comunicat a la comissió mixta prevista en la clàusula setena d'aquest conveni marc i a l'altra part firmant.  
Si transcorregut el termini indicat en el requeriment persistira l'incompliment, la part que el va dirigir notificarà a l'altra part firmant la concurrència de la causa de resolució i s'entendrà resolt el conveni.  
  
c) Per impossibilitat sobrevinguda, legal o material, de complir les obligacions derivades de l'objecte del conveni.  
d) Per qualsevol altra causa legalment prevista.  
D'acord amb el que preveu l'article 11.f del Decret 176/2014, de 10 d'octubre, del Consell, pel qual es regulen els convenis que subscriguen la Generalitat i el seu Registre, i l'article 52 de la Llei 40/2015, d'1 d'octubre, de règim jurídic del sector públic, si quan concórrega qualsevol de les causes de resolució del conveni hi ha actuacions en curs d'execució, les parts, a proposta de la comissió mixta, podran acordar la continuació i finalització de les actuacions en curs que consideren oportunes, establint un termini improrrogable per a la seua finalització, transcorregut el qual haurà de realitzar-se'n la liquidació en els termes establits en aqueixa mateixa llei.  
  
Onze. Efectes, vigència i pròrroga  
El conveni produirà efectes a partir del dia de la seua firma i tindrà una vigència de quatre anys, llevat que concórrega qualsevol de les causes previstes en l'anterior clàusula.  
Es podrà prorrogar per acord exprés i unànime de les parts, abans de la seua finalització, per un període de fins a quatre anys més.  
  
Dotze. Règim jurídic  
El present conveni té naturalesa administrativa, quedant exclòs de l'aplicació del que estableix el text refós de la Llei de contractes del sector públic, aprovat per Reial decret legislatiu 3/2011, de 14 de novembre, en virtut d'allò que s'ha disposat en l'article 4.1.d, i se sotmetrà als principis de la llei esmentada per a resoldre els dubtes i llacunes que pogueren presentar-s'hi, així com a les normes generals de dret administratiu, quan escaiga, als principis de bona administració i a l'ordenament jurídic en general.  
  
Tretze. Controvèrsies  
Donada la naturalesa administrativa del conveni, correspon conéixer-ne les discrepàncies, que no hagen pogut resoldre's en el si de la comissió de seguiment prevista en la clàusula sisena, a la jurisdicció contenciosa administrativa, de conformitat amb la Llei 29/1998, de 13 de juliol, reguladora de la jurisdicció adés citada.  
  
I perquè així conste, en prova de conformitat de les parts, es firma el present conveni, per triplicat exemplar, i a un sol efecte, al lloc i en la data indicats en l'encapçalament.  
  
La consellera de Sanitat Universal i Salut Pública: Carmen Montón Giménez.  
El president de la Fundació Francisco Luzón: Francisco Luzón López.